महिला दिवस पर मातृ शक्ति सम्मान समारोह कल
झज्जरमहिला आर्य समाज द्वारा 8 मार्च को अंतर्राष्ट्रीय महिला दिवस पर स्थानीय वैदिक कन्या वरिष्ठ माध्यमिक विद्यालय में मातृ शक्ति सम्मान समारोह का आयोजन किया जाएगा। इस संबंध में महिला आर्य समाज की प्रधान आचार्या अरविंद गार्गी ने बताया कि झज्जर जिले की विभिन्न क्षेत्रों की जुझारू, सशक्त, आत्मनिर्भर एवं साहसी महिलाओं को सम्मान पत्र, स्मृति चिन्ह देकर सम्मानित किया जाएगा और वर्ष 2016-17 की प्रसिद्ध, विख्यात, प्रखर वक्ता, यशस्विनी, नारी हितों की आवाज उठाने वाली सामाजिक वर्कर सम्मान 2017 हेतु तीन योग्य महिलाओं को चुना जाएगा। गार्गी ने बताया कि कार्यक्रम में प्राचार्या उषा गहलौत विशिष्ट अतिथि होंगी और खेल, शिक्षा अन्य क्षेत्रों में उत्कृष्ट प्रदर्शन करने वाली महिलाओं को सम्मानित किया जाएगा। कार्यक्रम में वर्तमान स्थिति में सुधार हेतु वेद विहित एवं वेद अविहित कर्मों की जानकारी दी जाएंगी और नारी सुधारक महर्षि दयानंद सरस्वती, सावित्री बाई फूले, राजा राम मोहन राय आदि महा पुरूषों को याद किया जाएगा। अरविंद गार्गी ने बताया कि बेटी बचाओ कार्यक्रम की मार्मिक कविताओं की प्रस्तुति पर नकद पुरस्कार दिया जाएगा और महिलाओं को अपनी स्थिति स्तर को सुधारने के लिए शपथ दिलाई जाएगी।
hin_Deva hin_Deva